PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2010/FK/3/1/065	Bratislava 18. novembra 2010	

Protimonopolný úrad Slovenskej republiky, odbor koncentrácií, v správnom konaní číslo 0008/OK/2010 začatom dňa 15. 02. 2010 na základe oznámenia koncentrácie prostredníctvom splnomocneného právneho zástupcu JUDr. Petra Baka, advokáta a konateľa spoločnosti BBH advokátska kancelária, s.r.o., Gorkého 3, 811 01 Bratislava, IČO: 36 713 066, vo veci koncentrácie podnikateľov PPF Group N.V., so sídlom Strawinskylaan 933, Tower B, Level 9, 1077XX Amsterdam, Holandské kráľovstvo, registračné číslo: 33264887, JUDr. Daniel Křetinský, trvale bytom Kostelní1102/12, Praha 7, Česká republika, Ing. Patrik Tkáč, trvale bytom Júlová 10941/32, 831 01 Bratislava, a Energetický a průmyslový holding, a.s., so sídlom Příkop 843/4, 602 00 Brno, Česká republika, IČO: 283 56 250,

r o z h o d o l

na základe § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou spočívajúcou v nadobudnutí nepriamej spoločnej kontroly podnikateľmi PPF Group N.V., so sídlom Strawinskylaan 933, Tower B, Level 9, 1077XX Amsterdam, Holandské kráľovstvo, registračné číslo: 33264887, JUDr. Danielom Křetinským, trvale bytom Kostelní1102/12, Praha 7, Česká republika a Ing. Patrikom Tkáčom, trvale bytom Júlová 10941/32, 831 01 Bratislava, nad podnikom podnikateľa Energetický a průmyslový holding, a.s., so sídlom Příkop 843/4, 602 00 Brno, Česká republika, IČO: 283 56 250 v štruktúre v súlade s Prílohou 1, časťou „Existujúce investície“ Akcionárskej dohody, uzatvorenej medzi spoločnosťami TIMEWORTH HOLDINGS LIMITED, so sídlom Spyrou Kyprianou, 18, Flat/Office 301, P.C. 1075, Nikózia, Cyprus, registračné číslo: 187475, MACKAREL ENTERPRISES LIMITED, so sídlom Arch. Makariou III, 43, Pera Oreinis, 2650 Nikózia, Cyprus, registračné číslo: HE 1238444 a MILEES LIMITED, so sídlom Akropoleos, 59-61, SAVVIDES CENTER, 1st floor, Flat/Office 102, 2012 Nikózia, Cyprus, registračné číslo: HE 246283 dňa 8.10.2009 v znení zmien podľa Dohody o zmene podmienok Akcionárskej dohody zo dňa 26. 08. 2010 na základe: 

1.	Akcionárskej dohody zo dňa 8.10.2009 v znení zmien podľa Dohody o zmene podmienok Akcionárskej dohody zo dňa 26. 08. 2010, uzatvorených medzi spoločnosťami TIMEWORTH HOLDINGS LIMITED, so sídlom Spyrou Kyprianou, 18, Flat/Office 301, P.C. 1075, Nikózia, Cyprus, registračné číslo: 187475, MACKAREL ENTERPRISES LIMITED, so sídlom Arch. Makariou III, 43, Pera Oreinis, 2650 Nikózia, Cyprus, registračné číslo: HE 1238444 a MILEES LIMITED, so sídlom Akropoleos, 59-61, SAVVIDES CENTER, 1st floor, Flat/Office 102, 2012 Nikózia, Cyprus, registračné číslo: HE 246283. 
2.	Zmluvy o upísaní akcií, uzatvorenej dňa 06. 10. 2009 medzi spoločnosťami MACKAREL ENTERPRISES LIMITED, so sídlom Arch. Makariou III, 43, Pera Oreinis, 2650 Nikózia, Cyprus, registračné číslo: HE 1238444 a Energetický a průmyslový holding, a.s., so sídlom Příkop 843/4, 602 00 Brno, Česká republika, IČO: 283 56 250. 
3.	Zmluvy o kúpe akcií uzatvorenej dňa 08. 10. 2009 medzi spoločnosťami TIMEWORTH HOLDINGS LIMITED, so sídlom Spyrou Kyprianou, 18, Flat/Office 301, P.C. 1075, Nikózia, Cyprus, registračné číslo: 187475, KHASOMIA LIMITED, so sídlom Acropoleos 59-61, Savvides Centre, P.C. 2012, Nikózia, Cyprus, registračné číslo HE 238546 a J&T FINANCE GROUP a.s., so sídlom Lamačská cesta 3, Bratislava 841 04, IČO: 31391087.
4.	Zmluvy o kúpe akcií uzatvorenej dňa 08. 10. 2009 medzi spoločnosťami MILEES LIMITED, so sídlom Akropoleos, 59-61, SAVVIDES CENTER, 1st floor, Flat/Office 102, 2012 Nikózia, Cyprus, registračné číslo: HE 246283, KHASOMIA LIMTED, so sídlom Acropoleos 59-61, Savvides Centre, P.C. 2012, Nikózia, Cyprus, registračné číslo HE 238546 a J&T FINANCE GROUP a.s., so sídlom Lamačská cesta 3, Bratislava 841 04, IČO: 31391087.

O d ô v o d n e n i e :

1.	Protimonopolnému úradu Slovenskej republiky, odboru koncentrácií (ďalej len „úrad“) bolo listom zaevidovaným úradom pod číslom 511/2010 dňa 15. 02. 2010 doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), v ktorom podnikatelia PPF Group N.V., so sídlom Strawinskylaan 933, Tower B, Level 9, 1077XX Amsterdam, Holandské kráľovstvo, zapísaná v Obchodnom registri Obchodnej a priemyselnej komory pre Amsterdam, registračné číslo: 33264887 (ďalej len „PPF“), JUDr. Daniel Křetinský, trvale bytom Kostelní1102/12, Praha 7, Česká republika (ďalej len „DK“) a Ing. Patrik Tkáč, trvale bytom Júlová 10941/32, 831 01 Bratislava (ďalej len „PT“) oznámili nadobudnutie nepriamej  spoločnej kontroly nad podnikom podnikateľa Energetický a průmyslový holding, a.s., so sídlom Příkop 843/4, 602 00 Brno, Česká republika, IČ: 283 56 250, zapísaná v obchodnom registri Krajského súdu v Brne, oddiel: B, vložka. č.: 5924 (ďalej len „EPH“) prostredníctvom spoločnosti TIMEWORTH HOLDINGS LIMITED, založenej a existujúcej podľa práva republiky Cyprus, so sídlom Spyrou Kyprianou, 18, Flat/Office 301, P.C. 1075, Nikózia, Cyprus, registračné číslo: 187475 (ďalej len „TIMEWORTH“), patriacej do skupiny PPF, spoločnosti MACKAREL ENTERPRISES LIMITED, založenej a existujúcej podľa práva republiky Cyprus, so sídlom Arch. Makariou III, 43, Pera Oreinis, 2650 Nikózia, Cyprus, registračné číslo: HE 1238444 (ďalej len „MACKAREL“), patriacej do skupiny DK a spoločnosti MILEES LIMITED, založenej a existujúcej podľa práva republiky Cyprus, so sídlom Akropoleos, 59-61, SAVVIDES CENTER, 1st floor, Flat/Office 102, 2012 Nikózia, Cyprus, registračné číslo: HE 246283 (ďalej len „MILEES“) patriacej do skupiny PT. 

2.	Dňa 15. 02. 2010 sa podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo 0008/OK/2010, o čom úrad upovedomil oznamovateľov koncentrácie listom číslo 772/PMÚ SR/2010 zo dňa 05. 03. 2010 a zároveň vyzval oznamovateľov koncentrácie na doplnenie podkladov a informácií v zmysle § 10 ods. 12 zákona a vyhlášky Protimonopolného úradu Slovenskej republiky č. 204/2009 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“) a taktiež upovedomil oznamovateľov koncentrácie, že vzhľadom na to, že oznámenie predmetnej koncentrácie bolo neúplne, lehota na vydanie rozhodnutia podľa § 11 zákona nezačala plynúť. Zároveň týmto listom úrad vyzval oznamovateľov, aby doplnili predmetné oznámenie koncentrácie, pretože z neho nie je zrejmé, ktorý podnikateľ nadobúda kontrolu nad akým podnikom podnikateľa, ani spôsob vykonávania kontroly a upozornil ho, že na základe poskytnutých informácií a podkladov nevie identifikovať účastníkov koncentrácie.

3.	Doručené oznámenie koncentrácie bolo následne doplnené listami zo dňa 24. 03. 2010 listom zaevidovaným úradom pod č. 1059/2010 (ďalej len „Doplnenie 1“), dňa 06. 05. 2010 listom zaevidovaným úradom pod č. 1738/2010 (ďalej len „Doplnenie 2“), dňa 06. 05. 2010 listom zaevidovaným úradom pod č. 1739/2010 (ďalej len „Doplnenie 3“) a dňa 26. 08. 2010 listom zaevidovaným pod č. 3072/2010 (ďalej len „Doplnenie 4“).

4.	Oznámenie predmetnej koncentrácie sa doručením listu číslo 3072/2010 dňa 26. 08. 2010 stalo podľa § 10 ods. 12 zákona v spojení s Vyhláškou úplným a dňa 27. 08. 2010 začala podľa § 11 zákona plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad informoval účastníka konania listom zaevidovaným pod číslom 3279/PMÚ SR/2010 zo dňa 17. 09. 2010.

5.	Na základe podkladov a informácií predložených oznamovateľmi koncentrácie v uvedených listoch úrad dospel k záveru, že predmetná koncentrácia spočíva v nadobudnutí nepriamej spoločnej kontroly podnikateľov PPF, PT a DK nad podnikateľom EPH v štruktúre v súlade s Prílohou 1, časťou „Existujúce investície“ Akcionárskej dohody zo dňa 8.10.2009, uzatvorenej medzi spoločnosťami TIMEWORTH, MACKAREL a MILEES v znení zmien podľa Dohody o zmene podmienok Akcionárskej dohody zo dňa 26. 08. 2010, v ktorej zmluvné strany - TIMEWORTH, MILEES a MACKAREL vylúčili skupinu Segfield zo skupiny spoločností tvoriacich Existujúce investície, zrušili Prílohu 1 akcionárskej dohody a nahradili ju novým znením Prílohy 1 (ďalej spoločne len „Akcionárska dohoda“) (ďalej len „EPH v dohodnutej štruktúre“) a ktorá vznikla na základe :

•	Akcionárskej dohody 
•	Zmluvy o upísaní akcií, uzatvorenej dňa 06. 10. 2009 medzi spoločnosťami MACKAREL a EPH (ďalej len „Zmluva o upísaní akcií“).
•	Zmluvy o kúpe akcií uzatvorenej dňa 08. 10. 2009 medzi spoločnosťami TIMEWORTH, KHASOMIA a J&T FINANCE GROUP a.s., so sídlom Lamačská cesta 3, Bratislava 841 04, IČO: 31391087(ďalej len „JTFG“).
•	Zmluvy o kúpe akcií uzatvorenej dňa 08. 10. 2009 medzi spoločnosťami MILEES, KHASOMIA a JTFG (ďalej len „Zmluvy o kúpe akcií EPH“).

6.	Správny poplatok podľa zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) vo výške 3 319 eur bol uhradený dňa 17. 03. 2010.

7.	Z podkladov a informácií, ktoré boli úradu predložené v predmetnom správnom konaní účastníkom konania vyplynuli nasledujúce skutočnosti:

I.	Podnikatelia

8.	Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

a.	PPF

9.	Spoločnosť PPF je holdingovou spoločnosťou zriadenou za účelom držania a spravovania majetkových účastí v dcérskych spoločnostiach pôsobiacich najmä vo finančnom odvetví. Vlastníkom väčšiny akciového kapitálu v spoločnosti PPF je fyzická osoba, Ing. Peter Kellner. 
Vlastnícka štruktúra PPF je predmetom obchodného tajomstva a je súčasťou oznámenia predmetnej koncentrácie.

Na území Slovenskej republiky pôsobí skupina PPF prostredníctvom spoločnosti Home Credit Slovakia, a.s. so sídlom Teplická 7434/147, 921 22 Piešťany, IČO: 36 234 176 (ďalej len „Home Credit“). Podľa výpisu z obchodného registra je predmetom činnosti spoločnosti Home Credit najmä poskytovanie úverov a pôžičiek nebankovým spôsobom; poskytovanie spotrebiteľských úverov nebankovým spôsobom a iné.

10.	Z vyššie uvedených skutočností vyplýva, že spoločnosť PPF je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

b.	DK

11.	DK je fyzickou osobou, ktorá pred predmetnou koncentráciou kontrolovala nižšie uvedené spoločnosti, ktorých zoznam je súčasťou oznámenia predmetnej koncentrácie. Predmetné spoločnosti sú podľa oznamovateľov koncentrácie holdingovými spoločnosťami, ktoré samy nevstupujú na trhy výrobkov a služieb. Z vyššie uvedených spoločností patriacich do Skupiny DK uskutočňujú svoje aktivity na území Slovenskej republiky nasledujúce spoločnosti:

12.	J&T Investment Advisors, s.r.o., Pobrežní 297/14, 186 00 Praha 8 (ďalej len „JTIA“) nemá v Slovenskej republike svoju dcérsku spoločnosť alebo organizačnú zložku a obrat v Slovenskej republike dosahuje výlučne prostredníctvom svojich zákazníkov v Slovenskej republike. V zmysle výpisu z obchodného registra predmetom podnikania spoločnosti je činnosť podnikateľských, finančných, organizačných a ekonomických poradcov; sprostredkovania obchodu.

13.	AISE, s r.o., Pekárenská 400, 760 01 Zlín (ďalej len „AISE“) je kontrolovaná spoločnosťou JTIA, spoločnosť svoj obrat v Slovenskej republike dosahuje prostredníctvom organizačnej zložky AISE, s.r.o., organizačná zložka. Vychádzajúc z oznámenia predmetnej koncentrácie predmetná spoločnosť poskytuje komplexné energetické poradenstvo, najmä v oblastiach automatizácie priemyselných energetík, energetických stavieb a služieb na českom aj slovenskom trhu.

14.	Z vyššie uvedených skutočností vyplýva, že DK je fyzickou osobou, ktorej činnosti a konania súvisia, alebo môžu súvisieť s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

c.	PT

15.	PT je fyzickou osobou, ktorá pred predmetnou koncentráciou výlučne kontrolovala spoločnosť MILEES. 

16.	Z vyššie uvedených skutočností vyplýva, že PT je fyzickou osobou, ktorej činnosti a konania súvisia, alebo môžu súvisieť s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

d.	EPH

17.	EPH je holdingová spoločnosť, ktorá bola pred koncentráciou súčasťou skupiny JTFG. 

18.	 Detailné znázornenie štruktúry Skupiny EPH a informácie o spôsobe vykonávania kontroly pred koncentráciou sú súčasťou spisu.

19.	Zo spoločností patriacich do Skupiny EPH (spoločností, ktoré boli predmetom vnútornej reštrukturalizácie skupiny JTFG pred vložením vyššie uvedených spoločností do skupiny EPH podnikateľom DK) uskutočňujú podľa oznámenia koncentrácie svoje aktivity na území Slovenskej republiky nasledujúce spoločnosti:

20.	SOR Slovakia, s.r.o., Závodská 10, 012 36 Žilina, SR (ďalej len „SORS“) a spoločnosť SOR Libchavy spol. s r.o., Libchavy čp. 48, 561 16, ČR (ďalej len „SORL“), ktorá je českou entitou a svoj obrat v Slovenskej republike dosahuje prostredníctvom dovozov. Primárnym predmetom činnosti obidvoch spoločností je výroba a predaj autobusov značky SOR.

21.	KMOTR – Masna Kroměříž, a.s., Hulínská 2286, 767 60 Kroměříž, ČR, (ďalej len „Kmotr“) Vysočina, a.s., Hodice 1, 589 01 Třešť, ČR, (ďalej len „Vysočina“) a Krahulík – Masozávod Krahulčí, a.s., Krahulčí 10, 588 56 Telč, ČR (ďalej len „Krahulík“) sú spoločnosti, ktoré pôsobia v oblasti potravinárskeho priemyslu a sú širokosortimentálnymi výrobcami a dodávateľmi mäsových výrobkov z červeného mäsa (teda mäsa hovädzieho, bravčového a teľacieho), mimo konzerv a polokonzerv. Ďalej vyrábajú a dodávajú mäsové výrobky tepelne opracované, tepelne neopracované, trvanlivé tepelne opracované alebo fermentované, výrobky sekané, špeciality a mäsové polotovary. Výrobný program týchto spoločností tvorí ucelený sortiment mäsových výrobkov ako sú špekáčiky, párky, mäkké a trvanlivé salámy, šunky a údené mäsá. 

22.	Žiadna z vyššie uvedených spoločností nemá v Slovenskej republike dcérsku spoločnosť či organizačnú zložku a svoj obrat tieto spoločnosti dosahujú prostredníctvom predaja svojich výrobkov do veľkoobchodných alebo maloobchodných predajní umiestnených na Slovensku.

23.	United Energy Trading, a.s., Washingtonova 17, 110 00 Praha, (ďalej len „UET“) ktorá patrí do skupiny spoločností ovládaných spoločnosťou Czech Energy Holding a.s., Pobřežní 297/14, 186 00 Praha 8, ČR a První energetická a.s., Washingtonova 1599/17, 110 00 Praha 1 (ďalej len „PE“) sú spoločnosti, ktoré v Slovenskej republike vykonávajú svoju podnikateľskú činnosť prostredníctvom organizačných zložiek (United Energy Trading, a.s., organizačná zložka a První energetická, a.s. - organizačná zložka). Obidve spoločnosti disponujú povolením od Úradu pre reguláciu sieťových odvetví (ďalej len „URSO“) na predmet podnikania elektroenergetika, v zmysle ktorého sú oprávnené v Slovenskej republike vykonávať podnikateľskú činnosť v rozsahu dodávok elektrickej energie. 

24.	Z vyššie uvedených skutočností vyplýva, že spoločnosť EPH je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

II.	Forma koncentrácie

25.	Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

26.	Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

27.	Vychádzajúc z oznámenia predmetnej koncentrácie, jej podstatou je získanie možnosti vykonávania nepriamej spoločnej kontroly podnikateľov PPF, PT a DK nad podnikom podnikateľa EPH v dohodnutej štruktúre podľa ustanovenia § 9 ods. 1 písm. b) zákona prostredníctvom podnikateľov Timeworth, Mackarel a Milees kontrolovaných výlučne podnikateľmi PPF, DK a PT.

28.	Úrad z Oznámenia koncentrácie a jeho doplnenia zistil, že koncentrácia pozostáva z viacerých spolu súvisiacich a medzi oznamovateľmi vopred dohodnutých a skoordinovaných operácií, pričom podľa oznamovateľov koncentrácie možnosť vykonávania spoločnej nepriamej kontroly nad podnikateľom EPH v dohodnutej štruktúre získajú podnikatelia PPF, PT a DK,  prostredníctvom vlastníctva podielu na základnom imaní a hlasovacích práv podnikateľa EPH na základe série viacerých na seba nadväzujúcich transakcií.  Z Oznámenia koncentrácie vyplýva, že konečným cieľom predmetných transakcií bolo dosiahnutie, aby spoločnosť TIMEWORTH, patriaca do Skupiny PPF, získala celkom 40% podiel na základnom imaní a hlasovacích právach v podnikateľovi EPH, spoločnosť MACKAREL patriaca do Skupiny DK, držala celkom 20% podiel na základnom imaní a hlasovacích právach v EPH a spoločnosť MILEES patriaca do Skupiny PT, držala celkom 20% podiel na základnom imaní a hlasovacích právach v EPH a zároveň bola vopred záväzným spôsobom dohodnutá budúca štruktúra EPH.  

29.	Zároveň z oznámenia predmetnej koncentrácie vyplynulo, že okrem vyššie uvedených troch akcionárov, prostredníctvom ktorých oznamovatelia nadobudnú možnosť vykonávať spoločnú kontrolu nad EPH v dohodnutej štruktúre, bude mať EPH ešte štvrtého akcionára, a to spoločnosť BIQUES, ktorá drží akcie EPH výlučne ako finančný investor, ktorý chce využiť možnosť zhodnotiť svoje investície vložené do EPH a potenciál jednotlivých jeho majetkových aktív a zároveň je ochotný podstúpiť určitú mieru rizika spojenú s touto svojou investíciou, avšak nemá možnosť podieľať sa na výkone kontroly nad predmetným podnikateľom. 

30.	Úrad z Oznámenia koncentrácie zistil, že EPH bolo založené jediným zakladateľom, a to spoločnosťou KHASOMIA patriacou do skupiny JTFG a ešte pred koncentráciou nadobudlo prostredníctvom úkonov KHASOMIE viaceré spoločnosti, zoznam ktorých je súčasťou oznámenia predmetnej koncentrácie. 
Vychádzajúc z oznámenia predmetnej koncentrácie, uvedené transakcie boli realizované výlučne v rámci skupiny JTFG. 

31.	Následne po uskutočnení predmetných transakcií v rámci skupiny JTFG došlo k uzatvoreniu zmlúv týkajúcich sa prevodu akcií EPH na TIMEWORTH, MILEES a BIQUES, ako aj k zvýšeniu základného imania podnikateľa EPH nepeňažnými vkladmi zo strany podnikateľa MACKAREL. Cieľom a zámerom Oznamovateľov pritom bolo dosiahnutie nasledovnej štruktúry akcionárov EPH: 
i)	TIMEWORTH		40%
ii)	MACKAREL			20%
iii)	MILEES			20%
iv)	BIQUES			20%
K uvedenému usporiadaniu štruktúry akcionárov a tiež dosiahnutiu dohodnutej štruktúry EPH došlo na základe Akcionárskej dohody v spojení s Dohodou o zmene podmienok AD, Zmluvy o upísaní akcií a Zmlúv o kúpe akcií EPH.
•	Akcionárska dohoda v spojení s Dohodou o zmene podmienok AD
V predmetnej zmluve si zmluvné strany, spoločnosti TIMEWORTH, MILEES a MACKAREL stanovili základné princípy a zmluvné podmienky vzťahov medzi stranami ako akcionármi a investormi v spoločnosti EPH, systém pravidiel a princípov súvisiacich s výkonom práv akcionárov a iných práv spojených s ich účasťou v spoločnosti EPH. Taktiež zmluvné strany vyjadrili úmysel vytvoriť a založiť holdingovú štruktúru pre portfólio operácií a podnikov pôsobiacich v energetickom priemysle v ČR a SR, ako aj v iných odvetviach priemyslu.

V predmetnej zmluve je uvedené, že zmluvné strany predpokladajú, že KHASOMIA prevedie v deň, alebo približne v deň uzatvorenia predmetnej zmluvy akcie na TIMEWORTH, MILEES a investora tretej strany. Vychádzajúc z obsahu Akcionárskej dohody, pri jej uzatváraní strany vychádzali zo skutočnosti, že bolo dohodnuté, že okamžite po prevode akcií DK vloží svoje vklady do schváleného základného imania spoločnosti EPH, na základe čoho sa DK stane akcionárom spoločnosti EPH, zároveň súčasne s nárastom základného imania v DK prevedie DK spočnosti KHASOMIA časť svojich novozískaných akcií a KHASOMIA potom okamžite rozdelí tieto akcie medzi TIMEWORTH, MILEES a BIQUES, s cieľom dosiahnuť pomer TIMEWORTH  40%, MACKAREL 20%, MILEES 20%, BIQUES 20% akcií.

•	Zmluvy o kúpe akcií EPH
Na základe zmlúv o kúpe akcií EPH uzatvorených medzi spoločnosťami TIMEWORTH, MILEES a spoločnosťou KHASOMIA, získali PPF a PT podiel na základnom imaní a hlasovacích právach podnikateľa EPH 
V predmetných zmluvách si zmluvné strany určili práva a povinnosti súvisiace s prevodom akcií predstavujúcich 50%, resp. 25% akciového podielu na schválenom základnom imaní a hlasovacích právach v spoločnosti EPH. Zároveň predmetných zmluvách kupujúci (TIMEWORTH a MILEES) uznali, že predávajúci (KHASOMIA) prijal rozhodnutie o zvýšení schváleného základného imania spoločnosti o sumu dohodnutú v predmetnej zmluve, pričom touto sumou prispeje podnikateľ MACKAREL prostredníctvom vkladu v predmetnej zmluve uvedených spoločností podnikateľa MACKAREL. Zmluvné strany uznali, že predmetné zvýšenie základného imania sa uskutoční čím skôr po vyporiadaní predaja a kúpy akcií v súvislosti s predmetnou zmluvou a po ňom MACKAREL predá v zmluve určený objem akcií KHASOMII, ktorý následne odpredá v zmluve určený objem akcií kupujúcemu, čo povedie k usporiadaniu vlastníckeho podielu TIMEWORTH  40%, MACKAREL 20%, MILEES 20%, BIQUES 20% akcií. 
Zo zmlúv o kúpe akcií EPH vyplýva, že predaj a kúpa akcií sú podmienené uzavretím Akcionárskej dohody.

•	Zmluva o upísaní akcií
Súbežne s uzatvorením jednotlivých Zmlúv o kúpe akcií EPH došlo k uzatvoreniu Zmluvy o upísaní akcií, na základe ktorej sa podnikateľ MACKAREL zaviazal zvýšiť základné imanie podnikateľa EPH, a to nepeňažnými vkladmi spočívajúcimi v majetkových účastiach na viacerých spoločnostiach. Pre účely vloženia týchto nepeňažných vkladov podnikateľ MACKAREL uzatvoril s tretími osobami zmluvy o kúpe akcií viacerých spoločností.
Podľa oznámenia koncentrácie tieto transakcie boli motivované výlučne požiadavkou zvýšiť základné imanie v EPH a z pohľadu oznamovateľov predmetnej koncentrácie tvoria vzájomne previazané transakcie, pričom ani DK ani spoločnosť MACKAREL nemali v úmysle tieto spoločnosti samostatne riadiť alebo v nich vykonávať kontrolu, bezprostredne po ich nadobudnutí boli predmetné spoločnosti spolu s ďalšími spoločnosťami vložené podnikateľom MACKAREL ako nepeňažný vklad do základného imania EPH. 
Celkový prehľad spoločností, ktoré boli predmetom takýchto transakcií je súčasťou oznámenia predmetnej koncentrácie. 

32.	V ďalšom kroku spoločnosť MACKAREL uzatvorila s tretími osobami zmluvy o kúpe akcií, ktorých predmetom boli spoločnosti, zoznam ktorých je súčasťou oznámenia predmetnej koncentrácie, ktoré boli následne prevedené na podnikateľa EPH. Predmetné spoločnosti taktiež neboli nadobúdané s úmyslom vykonávať v nich kontrolu či samostatne ich riadiť.

33.	V dôsledku operácií a transakcií ako boli popísané vyššie došlo síce k zmene štruktúry akcionárov EPH, no tá ešte stále nezodpovedala cieľovému stavu ako bol zo strany oznamovateľov predmetnej koncentrácie na základe Akcionárskej dohody, Zmluvy o upísaní akcií a a Zmlúv o kúpe akcií EPH dohodnutý. Za týmto účelom preto boli medzi akcionármi EPH uzatvorené ďalšie zmluvy o kúpe akcií, predmetom ktorých bolo práve dodatočné prerozdelenie akcií EPH, tak aby sa nakoniec dosiahol stav:
i)	TIMEWORTH		40%
ii)	MACKAREL			20%
iii)	MILEES			20%
iv)	BIQUES			20%

34.	Podľa oznámenia koncentrácie po zrealizovaní vyššie uvedených operácií už spoločnosť KHASOMIA ani iná spoločnosť zo skupiny JTFG nebude vlastniť žiadne akcie EPH, ani nad týmto podnikateľom nebude mať možnosť vykonávať akúkoľvek kontrolu a zároveň na základe nižšie uvedených skutočností podnikatelia PPF, PT a DK získajú možnosť vykonávať nepriamu spoločnú kontrolu nad podnikateľom EPH.

35.	Vychádzajúc najmä z Akcionárskej dohody, ako aj z ďalších skutočností uvedených v Oznámení koncentrácie, nad podnikateľom EPH budú spoločne vykonávať kontrolu podnikatelia PPF, PT a DK, pričom podnikatelia PT a PPF budú mať možnosť svoje práva uplatňovať najmä prostredníctvom rozhodovania v dozornej rade podnikateľa EPH, a podnikateľ DK, napriek absencii možnosti vykonávať spoločnú kontrolu nad podnikateľom EPH de jure, bude mať možnosť zúčastňovať sa na výkone kontroly nad predmetným podnikateľom na de facto základe prostredníctvom výkonu svojich právomocí ako predseda predstavenstva a činnosti manažérov a členov predstavenstva.  

36.	Úrad zistil, že vo vzťahu k prijímaniu strategických rozhodnutí podnikateľa EPH ako obchodný a finančný plán, rozpočet, rozhodnutie o dôležitých finančných investíciách, voľbe manažmentu, podnikatelia PT, PPF a DK budú teda v súlade s Akcionárskou dohodou, ako aj skutočnosťami uvedenými v oznámení predmetnej koncentrácie mať možnosť vykonávať spoločnú kontrolu nad podnikom podnikateľa EPH v dohodnutej štruktúre . 

37.	V súlade s uvedenými informáciami vyplývajúcimi z oznámenia predmetnej koncentrácie a Akcionárskej dohody, postavenie akcionárov PT, PPF a DK je veľmi silné. Jedinou činnosťou EPH je získavanie a následné držanie a spravovanie investícií (či už existujúcich, alebo plánovaných) a práve pri týchto rozhodnutiach je podľa Akcionárskej dohody nevyhnutný konsenzus akcionárov PT, PPF a DK, o akvizícii nových investícií nerozhoduje nezávisle manažment, ale všetci akcionári, ktorí teda nerozhodujú iba o bežných strategických záležitostiach, ale priamo o podnikateľskej činnosti podnikateľa EPH.

38.	Úrad na základe vyššie uvedeného zároveň zistil, že oznamovatelia koncentrácie nevstupovali do spoločnosti EPH za účelom získania kontroly nad fungujúcou spoločnosťou EPH, ale za účelom sústrediť v holdingu tejto spoločnosti podnikateľské aktivity už fungujúcich spoločností, ktorých začlenenie do portfólia EPH bolo vopred dohodnuté. Transakciou získajú oznamovatelia predmetnej koncentrácie portfólio spoločností už etablovaných na trhu, ktoré pred transakciou boli v portfóliu buď oznamovateľov koncentrácie, alebo iných podnikateľov a až v rámci jednotlivých krokov transakcie boli včlenené do portfólia, ktoré zastrešuje novo vytvorený podnik EPH tak, ako bolo vopred oznamovateľmi koncentrácie dohodnuté. Cieľovou spoločnosťou teda nebola samotná spoločnosť EPH, ale spoločnosti, ktoré sa mali v rámci postupných krokov včleniť do portfólia spoločnosti EPH. Možno teda povedať, že cieľovou spoločnosťou bolo EPH v štruktúre a za podmienok vopred jasne dohodnutých.

39.	V súlade s vyššie uvedeným v rámci dosiahnutia cieľovej skupiny – EPH v dohodnutej štruktúre podnikateľ MACKAREL, výlučne kontrolovaný DK uzatvoril s tretími osobami zmluvy o kúpe akcií spoločností, ktorých zoznam bol vopred Oznamovateľmi dohodnutý a je súčasťou spisu, ktoré následne boli predmetom Zmluvy o upísaní akcií EPH resp. zmlúv o kúpe akcií, ktoré boli uzatvorené medzi podnikateľom MACKAREL a podnikateľom EPH, teda nadobudol predmetné spoločnosti za účelom včlenenia predmetných spoločností do skupiny EPH a dosiahnutia dohodnutej cieľovej skupiny – EPH v dohodnutej štruktúre.

40.	Úrad sa ďalej zameral na posúdenie, či nastali podmienky na to, aby celú transakciu posúdil ako jednu koncentráciu. V tejto súvislosti skúmal, či výsledkom predmetnej transakcie bude vznik možnosti oznamovateľov predmetnej koncentrácie vykonávať priamu alebo nepriamu kontrolu nad podnikom podnikateľa EPH. Za týmto účelom úrad analyzoval v predmetnej transakcii ekonomický cieľ, ktorý strany sledujú v záujme zistenia, či sú jednotlivé operácie v rámci predmetnej transakcie vzájomne závislé tak, že jedna operácia by sa nemohla vykonať bez druhej, či zmena štruktúry na trhu sledovaná predmetnou koncentráciou bude spôsobená týmito operáciami spoločne. 

41.	V súlade s bodom 43 Konsolidovaného oznámenia Komisie o právomoci podľa nariadenia Rady (ES) č. 139/2004 o kontrole koncentrácií medzi podnikmi (ďalej len „Konsolidované oznámenie“) táto podmienenosť je zvyčajne dokázaná, ak operácie sú prepojené de jure, t. j. samotné dohody sú prepojené vzájomnou podmienenosťou, alebo de facto. Podľa predmetného ustanovenia je na preukázanie vzájomnej podmienenosti postačujúce aj jej preukázanie de facto, čo vyžaduje ekonomické posúdenie, či každá z operácií nevyhnutne závisí od výsledku ostatných. Ďalšími známkami vzájomnej závislosti viacerých operácií môžu byť v súlade s predmetným ustanovením vyjadrenia strán samotných, alebo súbežné uzatvorenie príslušných dohôd. Zároveň v súlade s bodom 44 Konsolidovaného oznámenia je možné zásadu, že viaceré operácie sa môžu na základe uvedených podmienok považovať za jednu koncentráciu uplatniť len ak kontrolu v predmetnom prípade nadobudnú tí istí podnikatelia.

42.	V súvislosti s touto skutočnosťou bolo v  predmetnom oznámení uvedené, že podstatou koncentrácie je získanie možnosti vykonávania nepriamej spoločnej kontroly podnikateľmi PPF, PT a DK nad podnikateľom EPH (a prostredníctvom neho aj nad celým radom ďalších spoločností) podľa ustanovenia § 9 ods. 1 písm. b) Zákona. 

43.	Zároveň sa v predmetnom oznámení uvádza, že z vyššie uvedených skutočností týkajúcich sa priebehu predmetnej transakcie je zrejmé, že koncentrácia nenastala následkom jednej právnej skutočnosti, ale na základe viacerých, spolu súvisiacich a medzi Oznamovateľmi vopred dohodnutých a skoordinovaných operácií, ktoré je preto podľa oznamovateľov nutné posudzovať spolu a vo vzájomnej súvislosti. Tento názor podľa oznamovateľov potvrdzuje aj skutočnosť, že všetky podstatné dokumenty týkajúce sa transakcií a zakladajúce prípadnú koncentráciu z hľadiska slovenského práva (t. j. SHA a jednotlivé Zmluvy o kúpe akcií EPH) boli zo strany príslušných zmluvných strán uzatvorené dňa 8.10.2009, t.j. v jeden deň.

44.	Taktiež podľa oznamovateľov koncentrácie vzájomná previazanosť jednotlivých operácií vyplýva aj zo Zmlúv o kúpe akcii EPH a Akcionárskej dohody, pričom poukazujú na ustanovenia týchto zmlúv uvedené vyššie a najmä na skutočnosť, že uzatvorenie Akcionárskej dohody je jednou z podmienok na prevod a kúpu príslušných akcií v EPH.

45.	Vzhľadom na vyššie uvedené skutočnosti, najmä vzhľadom na to, že z jednotlivých zmlúv je zrejmé ich vzájomné prepojenie a vzájomná podmienenosť, oznamovatelia vyjadrili vzájomnú závislosť jednotlivých oznamovaných transakcií, príslušné dohody boli uzatvorené súbežne, ako aj vzhľadom na to, že kontrolu v predmetnom prípade nadobudnú tí istí podnikatelia úrad dospel k záveru, že uzatvorením Akcionárskej dohody v spojení s Dohodou o zmene podmienok AD, Zmluvy o upísaní akcií a Zmlúv o kúpe akcií EPH došlo k jednej koncentrácii spočívajúcej v získaní kontroly podnikateľov PPF, PT, DK nad podnikom podnikateľa EPH v dohodnutej štruktúre, čím došlo ku koncentrácii podľa § 9 ods. 1 písm. b) zákona v spojení s § 9 ods. 4 písm. b) zákona.

III.	Účastníci konania a koncentrácie

46.	Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

47.	Z vyššie uvedeného vyplýva, že účastníkom konania v prípade predmetnej koncentrácie sú podnikatelia PPF, PT a DK, ktorí získavajú nepriamu spoločnú kontrolu nad podnikom podnikateľa EPH v dohodnutej štruktúre. 

48.	Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. 

49.	Vychádzajúc z uvedeného, účastníkmi predmetnej koncentrácie sú podnikatelia PPF, PT a DK, ktorí získavajú nepriamu spoločnú kontrolu nad podnikom podnikateľa EPH v dohodnutej štruktúre, ako aj podnikateľ EPH v dohodnutej štruktúre, nad ktorým je nepriama spoločná kontrola získavaná. 

IV.	Koncentrácia podliehajúca kontrole úradu

50.	Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur za uzavreté účtovné obdobie predchádzajúce vzniku koncentrácie.

51.	Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

52.	Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

53.	Na základe predložených podkladov a informácií úrad zistil, že spoločnosť PPF dosiahla za uzatvorené účtovné obdobie predchádzajúce vzniku koncentrácie na území Slovenskej republiky celkový obrat vyšší ako 19 000 000 eur a spoločnosti DK a EPH dosiahli každá za uzatvorené účtovné obdobie predchádzajúce vzniku koncentrácie celosvetový celkový obrat vyšší ako 46 000 000 eur. 

54.	Z vyššie uvedeného vyplýva, že účastníci koncentrácie dosiahli zákonom stanovenú výšku obratov podľa § 10 ods. 1 písm. b) zákona a predmetná koncentrácia teda podlieha kontrole úradu. 

55.	Vzhľadom na to, že účastník konania označil presnú výšku celkových obratov účastníkov koncentrácie za predmet obchodného tajomstva, úrad tieto údaje v rozhodnutí neuvádza a sú súčasťou spisu.

V.	Relevantné trhy

56.	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

57.	Z Oznámenia koncentrácie vyplýva, že aktivity účastníkov koncentrácie sa na území Slovenskej republiky neprekrývajú. 

58.	Úrad z predložených podkladov a informácií zistil, že podnikateľ PPF, resp. skupina PPF pôsobí v širokej škále služieb, skupina je činná v mnohých oblastiach finančných služieb, najmä v oblastiach spotrebiteľského financovania, bankovníctva, poradenských služieb (v oblasti financií a správy spoločností), realitnej činnosti, najmä komerčných nehnuteľností / kancelárskych priestorov za účelom ich prenájmu, pozemkov za účelom budúcej výstavby a developmentu, správy pohľadávok, káblového televízneho a rádiového vysielania, private equity, a to v rôznych krajinách zahrňujúcich najmä Slovenskú republiku, Českú republiku, Rumunsko, Ruskú federáciu, Ukrajinu, Kazachstan, Bielorusko (resp. krajiny bývalého Sovietskeho zväzu), Cyprus, Čínu a Vietnam. Zoznam spoločností skupiny PPF a predmetov ich činností, resp. tovarov, ktoré predávajú alebo služieb, ktoré ponúkajú a krajín, v ktorých pôsobia je súčasťou oznámenia predmetnej koncentrácie.

59.	Zo spoločností patriacich do Skupiny PPF uskutočňuje svoje aktivity na území Slovenskej republiky spoločnosť HCS, a to v oblasti poskytovania spotrebiteľských úverov.

60.	Podľa oznámenia koncentrácie spoločnosť HCS pôsobí v SR v oblasti poskytovania účelových a bezúčelových spotrebiteľských úverov, v oblasti vydávania a poskytovania tuzemských a medzinárodných kreditných kariet, ktoré predstavujú osobitný druh revolvingového úveru vedeného na úverovom účte. Oznamovatelia predmetnej koncentrácie uvedenú činnosť vymedzili ako pôsobenie na trhu nebankových spotrebiteľských úverov, na ktorom spoločnosť HCS dosiahla v roku 2008 približne [23-27%] podiel a uviedli, že medzi najvýznamnejších konkurentov spoločnosti HCS pôsobiacich na vymedzených tovarových relevantných trhoch patria najmä spoločnosti CETELEM SLOVENSKO a.s. a Consumer Finance Holding, a.s.

61.	DK je fyzickou osobou, ktorá kontroluje spoločnosti pôsobiace v oblasti ekonomického a finančného poradenstva, v oblasti správy fondov a spoločností, poskytovania komplexného energetického poradenstva, výroby a rozvodu elektriny, plynu a tepelnej energie, výstavby veterných elektrární, výroby a opravy strojov a zariadení, v oblasti stavebníctva – výstavby a konštrukcie energetických vedení, v oblasti inžinierskej činnosti pri výstavbe energetických a teplárenských investičných celkov stredných výkonov, v oblasti výroby a opravy strojov a zariadení.

62.	Zo spoločností patriacich do Skupiny DK uskutočňujú svoje aktivity na území Slovenskej republiky nasledujúce spoločnosti.

63.	Spoločnosť SEG, s.r.o., Skladová 4, 326 00 Plzeň, ČR patrí do skupiny spoločností ovládaných spoločnosťou Energetické montáže Holding a.s., Pobřežní 297/14, 186 00 Praha 8, ČR (patriacou pod Naval Architects Shipping Co Ltd, Arch. Makariou III., 284, FORTUNA COURT BLOCK B, 2nd floor, 3105 Limassol) (ďalej len „SEG“) sa koncentruje na činnosti spojené s výstavbou, rekonštrukciou, opravami a údržbou rozvodných energetických zariadení v rámci vysokého napätia, svoj obrat v Slovenskej republike dosahuje výlučne prostredníctvom dovozov.  

64.	Uvedené aktivity oznamovatelia predmetnej koncentrácie zaradili pod oblasť elektromontážnych prác, ktoré už boli vymedzené úradom napr. v rozhodnutí č. 2002/FH/3/1/138 ako montáž, opravy a údržba elektrického vedenia a súvisiacich zariadení. 
Zároveň oznamovatelia predmetnej koncentrácie uviedli, že SEG pôsobí v oblasti vykonávania elektromontážnych prác pre oblasť vn (vysoké napätie) v SR, ktorá sa vo všeobecnosti vyznačuje rozdrobenosťou a väčším počtom subjektov s nevýrazným podielom na ňom, pričom predpokladajú že podiel spoločnosti SEG v predmetnej oblasti nepresiahne [0 - 5 %].

65.	Skupina EGEM je v Slovenskej republike prítomná jednak prostredníctvom organizačnej zložky českej spoločnosti EGEM s.r.o. (EGEM s.r.o. organizačná zložka, Bystrická cesta 5116, Ružomberok 034 01 ) a tiež prostredníctvom spoločnosti EGEM, s.r.o., Lamačská cesta 3, Bratislava 841 04, ktorá je dcérskou spoločnosťou českej spoločnosti EGEM s.r.o. Skupina EGEM sa zaoberá inžiniersko-dodávateľskými aktivitami so zameraním na projektovanie, výstavbu, rekonštrukcie, opravy, servis a údržbu rozvodných energetických zariadení vrátane prenosových ciest, predovšetkým na poskytovanie komplexných servisných služieb prevádzkovateľom prenosových sústav. 

66.	Podľa oznámenia predmetnej koncentrácie sa Skupina EGEM  zaoberá inžiniersko-dodávateľskými aktivitami so zameraním na projektovanie, výstavbu, rekonštrukcie, opravy, servis a údržbu rozvodných energetických zariadení vrátane prenosových ciest, prevažne komplexnými servisnými službami poskytovanými prevádzkovateľom prenosových sústav, pričom sa sústreďuje na hladinu veľmi vysokého napätia. 
S ohľadom na uvedené oznamovatelia predmetnej koncentrácie preto uviedli, že EGEM pôsobí v oblasti elektromontážnych prác pre oblasť vvn (veľmi vysoké napätie) v SR, pričom predpokladajú že podiel spoločnosti EGEM v predmetnej oblasti nepresiahne [0 - 5 %].

67.	SERW spol. s r.o. Starý Plzenec – Sedlec 42, 332 02, ČR (ďalej len „SERW“) je spoločnosť kontrolovaná spoločnosťou ESTABAMER LIMETED Akropoleos, 59-61, Savvides centre, 1st floor, Flat/Office 102, Nicosia, 2010, Cyprus, zaoberá sa výrobou odpojovačov a vypínačov, uzemňovačov, a rovnako ich montážou, nastavením, revíziami, dopravou a technickou pomocou pri rekonštrukcii a stavbe el. spínacích staníc. Spoločnosť nemá v Slovenskej republike svoju dcérsku spoločnosť alebo organizačnú zložku a obrat v Slovenskej republike dosahuje výlučne prostredníctvom dovozu svojich výrobkov (resp. zákazníkov v Slovenskej republike).

68.	Z oznámenia predmetnej koncentrácie vyplýva, že SERW pôsobí v oblasti výroby energetických komponentov, respektíve v oblasti výroby odpojovačov, vypínačov a uzemňovačov v SR, pričom pôsobí v oblasti nízkeho napätia, vysokého napätia, ako aj veľmi vysokého napätia. Oznamovatelia predmetnej koncentrácie uviedli, že podiel SERW v predmetnej oblasti nepresahuje [0 - 5 %].

69.	První brněnská strojírna, a.s., Brno, Hlinky 510/110, PSČ 60300, Teplého 2688, ČR (ďalej len „PBS“) je spoločnosť, ktorá nemá v Slovenskej republike svoju dcérsku spoločnosť alebo organizačnú zložku a obrat v Slovenskej republike vykazuje výlučne prostredníctvom dovozu svojich výrobkov (zákazníkov v Slovenskej republike). Vychádzajúc z oznámenia koncentrácie, spoločnosť sa zaoberá projektovou činnosťou vo výstavbe energetických a teplárenských investičných celkov stredných výkonov. Sama spoločnosť nevykonáva výstavbu teplární ani elektrární (resp. kotlov na spaľovanie plynu, vykurovacieho oleja a biomasy a kotlov na odpadové teplo), tieto činnosti sú zabezpečované prostredníctvom jednotlivých subdodávateľov, ktorí sú dopytovaní podľa konkrétnych projektov. První brněnská strojírna, a.s. zabezpečuje iba spracovanie projektovej dokumentácie a následne koordináciu jednotlivých aktivít v rámci výstavby príslušného energetického zdroja.

70.	Vychádzajúc z oznámenia predmetnej koncentrácie, PBS pôsobí v oblasti projektovej/inžinierskej činnosti vo výstavbe energetických a teplárenských investičných celkov v SR. V prípade podrobnejšej segmentácie by bolo možné podľa oznamovateľov koncentrácie predmetnú oblasť ešte deliť jednak podľa parametrov príslušného energetického celku a tiež vzhľadom na médium aké má byť pri výrobe energie použité v danom energetickom celku. Oznamovatelia predmetnej koncentrácie odhadli  podiel PBS v predmetnej oblasti na [0<2%]. 

71.	ČKD Blansko Strojírny, a.s., Gellhornova 1, 678 18 Blansko, ČR (ďalej len „ČKD BS“), spoločnosť konrolovaná spoločnosťou ČKD Blansko Holding a.s., Gellhornova 1, 678 18 Blansko, ČR patriaca do skupiny Tersi Holding Limited vykonáva aktivity v oblasti výroby špeciálnych opracovaných zvarencov zložitej konštrukcie a vodných turbín, obežných kôl a guľových uzáverov, jej profilujúcou činnosťou je výroba zvislých sústruhov (karuselov). Spoločnosť nemá v Slovenskej republike svoju dcérsku spoločnosť alebo organizačnú zložku a obrat v Slovenskej republike dosahuje výlučne prostredníctvom dovozu svojich výrobkov (zákazníkov v Slovenskej republike).
Vychádzajúc z oznámenia predmetnej koncentrácie, ČKD BS pôsobí v oblasti výroby zvislých karuselov v SR, pričom jej podiel v predmetnej oblasti sa v roku 2008 pohyboval [0<2%]. 

72.	ČKD Blansko Small Hydro, s.r.o., 678 18 Blansko, ČR (ďalej len „ČKD BSH“) spoločnosť ovládaná spoločnosťou ČKD Blansko Holding a.s., Gellhornova 1, 678 18 Blansko, ČR patriacou do skupiny Tersi Holding Limited je aktívna na trhu dodávky vodných elektrární na kľúč, tieto poskytuje prostredníctvom subdodávateľov. Profilujúcou aktivitou spoločnosti je výroba a dodávka vodných turbín. Predmetná spoločnosť nemá v Slovenskej republike svoju dcérsku spoločnosť alebo organizačnú zložku a obrat v Slovenskej republike vykazuje výlučne prostredníctvom dovozu svojich výrobkov (zákazníkov v Slovenskej republike).

73.	Podľa oznámenia koncentrácie vodné turbíny môžu dosahovať rôzny výkon. Vyrábajú sa turbíny od výkonu niekoľkých MW až po turbíny s výkonom okolo 700 MW. Sama spoločnosť sa zameriava na turbíny s výkonom od 6 do 12 MW, ktoré sa vo všeobecnosti považujú za turbíny s nižším výkonom, avšak presné vymedzenie jednotlivých výkonových skupín neexistuje a v rámci jednotlivých krajín sa líši. 
S ohľadom na uvedené oznamovatelia predmetnej koncentrácie vymedzili pôsobenie spoločnosti ČKD BHS ako pôsobenie v oblasti výroby a dodávky vodných turbín v SR, pričom uviedli, že jej podiel odhadujú [0 - 5 %].

74.	Podľa oznámenia predmetnej koncentrácie JTIA nemá v Slovenskej republike svoju dcérsku spoločnosť alebo organizačnú zložku a obrat v Slovenskej republike vykazuje výlučne prostredníctvom svojich zákazníkov v Slovenskej republike. JTIA poskytuje ekonomické a finančné poradenstvo v oblasti správy fondov a spoločností, pôsobí v oblasti poradenskej činnosti v SR, avšak svoje služby poskytuje výhradne osobám z vlastnej skupiny. 

75.	AISE je kontrolovaná spoločnosťou JTIA, spoločnosť svoj obrat v Slovenskej republike dosahuje prostredníctvom organizačnej zložky AISE, s.r.o., organizačná zložka. Vychádzajúc z oznámenia koncentrácie predmetná spoločnosť poskytuje komplexné energetické poradenstvo, najmä v oblastiach automatizácie priemyselných energetík, energetických stavieb a služieb na českom aj slovenskom trhu.

76.	Z vyššie uvedených aktivít sa spoločnosť AISE podľa oznámenia koncentrácie zameriava predovšetkým na poradenskú činnosť v oblasti priemyslu a služieb a činnosť organizačných a ekonomických poradcov. V súlade s vyššie uvedeným AISE pôsobí v oblasti poradenskej činnosti v SR, pričom oznamovatelia odhadujú, že spoločnosť bude mať v SR zanedbateľný trhový podiel.

77.	Zo Skupiny PT žiadna z osôb nevstupuje na trh výrobkov a služieb. PT je fyzická osoba vykonávajúca kontrolu nad podnikateľom MILEES.  

78.	EPH je akciovou spoločnosťou, zriadenou za účelom správy vlastného majetku. EPH kontroluje spoločnosti pôsobiace v oblasti výroby potravinárskych výrobkov a nápojov, v oblasti dopravného strojárenstva, výroby autobusov, v oblasti výroby a rozvodu elektriny, plynu a tepelnej energie. 

Zo spoločností patriacich do Skupiny EPH uskutočňujú svoje aktivity na území Slovenskej republiky nasledujúce spoločnosti.

79.	SORS je spoločnosťou so sídlom na území Slovenskej republiky, spoločnosť SORL je českou spoločnosťou a svoj obrat v Slovenskej republike dosahuje prostredníctvom dovozov (zákazníkov v Slovenskej republike). Primárnym predmetom činnosti obidvoch spoločností je výroba a predaj autobusov značky SOR.

80.	Jednotlivé druhy a kategórie motorových vozidiel upravuje zákon č. 725/2004 Z.z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov. Za autobus sa považuje vozidlo, ktoré je určené na hromadnú prepravu osôb, pričom má viac ako 8 miest na sedenie (okrem miesta pre vodiča). Kategóriu M2 tvoria vozidlá s najvyššou prípustnou hmotnosťou do 5t a kategóriu M3 tvoria vozidlá s najvyššou prípustnou hmotnosťou vyššou ako 5t.

81.	V závislosti od účelu pre ktorý je konkrétny druh autobusu využívaný, resp. vzdialenosti na ktorej preprava cestujúcich prebieha, je možné autobusy vo všeobecnosti členiť do niekoľkých kategórii:
i)	autobusy pre mestskú dopravu;
ii)	autobusy pre medzimestskú dopravu určené pre prepravu cestujúcich na kratšie vzdialenosti v rámci linkovej regionálnej dopravy; a
iii)	autobusy pre turistickú dopravu, primárne určené pre prepravu na dlhé vzdialenosti.
Spoločnosti pôsobia vo všetkých vyššie uvedených kategóriách a sú producentmi autobusov SOR v niekoľkých dĺžkach (od 8,5, 9,5-9,7m, 10,5m, 12-12,8m, 13,5 m, prípadne 18 m), ktoré patria výhradne do kategórie M3 (autobusy o hmotnosti nad 5 t).
82.	S ohľadom na vyššie uvedené podľa oznámenia predmetnej koncentrácie SORS pôsobí v oblasti výroby a predaja autobusov, resp. výroby a predaja autobusov kategórie M3 v SR.
V roku 2008 bolo v Slovenskej republike predaných 106 nových autobusov značky SOR kategórie M3 čo predstavuje v predmetnej oblasti podiel cca. [22-27 %], pričom najväčší podiel, cca. [60-65%] v tejto oblasti dosahujú autobusy značky IRISBUS a ich výrobcov je možné považovať aj za najväčších konkurentov spoločností. 

83.	Kmotr, Vysočina, Krahulík sú spoločnosti, ktoré pôsobia v oblastí potravinárskeho priemyslu a sú širokosortimentálnymi výrobcami a dodávateľmi mäsových výrobkov z červeného mäsa (teda mäsa hovädzieho, bravčového a teľacieho), mimo konzerv a polokonzerv. Ďalej vyrábajú a dodávajú mäsové výrobky tepelne opracované, tepelne neopracované, trvanlivé tepelne opracované alebo fermentované, výrobky sekané, špeciality a mäsové polotovary. Výrobný program týchto spoločností tvorí ucelený sortiment mäsových výrobkov ako sú špekáčiky, párky, mäkké a trvanlivé salámy, šunky a údené mäsá. 

84.	S ohľadom na uvedené pôsobia podľa oznamovateľov koncentrácie predmetní podnikatelia v oblasti spracovania a predaja mäsových výrobkov, resp. oblasti výrobkov z červeného mäsa, prípadne údenín v SR, pričom podiel týchto spoločností v oblasti spracovania a predaja výrobkov v Slovenskej republike odhadujú na menej ako [8-13%].

85.	Žiadna z vyššie uvedených spoločností nemá v Slovenskej republike dcérsku spoločnosť či organizačnú zložku a svoj obrat tieto spoločnosti dosahujú prostredníctvom predaja svojich výrobkov do veľkoobchodných alebo maloobchodných predajní umiestnených na Slovensku.

86.	UET a PE sú spoločnosti, ktoré v Slovenskej republike vykonávajú svoju podnikateľskú činnosť prostredníctvom organizačných zložiek (United Energy Trading, a.s., organizačná zložka a První energetická, a.s. - organizačná zložka). Obidve spoločnosti disponujú povolením od Úradu pre reguláciu sieťových odvetví (ďalej len „URSO“) na predmet podnikania elektroenergetika, v zmysle ktorého sú oprávnené v Slovenskej republike vykonávať podnikateľskú činnosť v rozsahu dodávok elektrickej energie. 

87.	Vzhľadom na to, že obaja podnikatelia vykonávajú v Slovenskej republike ako svoju hlavnú podnikateľskú činnosť obchodovanie s elektrinou, je podľa oznamovateľov koncentrácie možné vymedziť pôsobenie predmetných podnikateľov ako oblasť dodávok elektrickej energie v SR. Z oznámenia koncentrácie vyplýva, že UET nakupuje elektrickú energiu predovšetkým od spoločnosti PEAS (23% celkovej energie obchodovanej spoločnosťou PEAS bolo predaných práve spoločnosti UET).
Podľa oznamovateľov koncentrácie v Slovenskej republike existovalo v roku 2008 okolo 300 subjektov, ktoré disponovali povolením na dodávku elektriny v Slovenskej republike. Obchodovanie s elektrinou je možné realizovať prostredníctvom energetických búrz, OTC platforiem alebo priamym uzatvorením bilaterálneho kontraktu. V Slovenskej republike však neexistovala žiadna energetická burza a jedinou domácou platformou zameranou na priame obchodovanie elektriny bol portál SPX, ktorého členmi prostredníctvom organizačných zložiek sú obaja dotknutí podnikatelia. 

88.	S ohľadom na uvedené oznamovatelia predmetnej koncentrácie odhadli podiel podnikateľov UET a PE ako zanedbateľný podiel [<2%] na celkovom množstve elektrickej energie, ktorá bola za rok 2008 v Slovenskej republike obchodovaná.

89.	Vzhľadom na nižšie uvedené závery úrad ponechal definíciu predmetných relevantných trhov otvorenú a v ďalšej časti sa zaoberal skúmaním dopadov posudzovanej koncentrácie vo vymedzených oblastiach na území Slovenskej republiky.

VI.	Dopad koncentrácie na hospodársku súťaž

90.	Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

91.	Podľa podkladov a informácií uvedených v oznámení koncentrácie hlavným dôvodom pre realizáciu posudzovanej koncentrácie je vytvorenie holdingu v rámci EPH, ktorý pôsobí predovšetkým v oblasti energetického priemyslu, a ktorý maximálne využije synergické efekty, a zároveň bude atraktívny pre investorov. V EPH v dohodnutej štruktúre tak budú sústredené kľúčové aktivity spoločností predtým patriacich do skupiny JTFG (ktorá však po uskutočnení transakcií prestala nad EPH v dohodnutej štruktúre vykonávať akúkoľvek kontrolu), ako aj ďalších spoločností pôsobiacich predovšetkým v oblasti energetického a teplárenského priemyslu nadobúdaných od tretích osôb. Zároveň podľa oznamovateľov koncentrácie predmetná koncentrácia nebude pre súťaž medzi konkurentmi na relevantných trhoch predstavovať žiadne obmedzenia a to najmä z dôvodu, že spoločnosti, ktoré pôsobia na území Slovenskej republiky, nepôsobia na rovnakých tovarových relevantných trhoch. 

92.	Úrad sa zaoberal účinkami posudzovanej koncentrácie, ktoré sa prejavia na tuzemskom trhu. Preto úrad skúmal, či uskutočnením koncentrácie nedôjde na území Slovenskej republiky vo vyššie uvedených oblastiach k takým zmenám, ktoré by vytvárali alebo posilňovali dominantné postavenie účastníkov koncentrácie, ktorého dôsledkom môžu byť významné prekážky efektívnej súťaže.

93.	V súlade s vyššie uvedeným úrad zistil, že účastníci koncentrácie pôsobia na území Slovenskej republiky v odlišných oblastiach. Predmetnou koncentráciou teda nedochádza na území Slovenskej republiky k zmenám podmienok hospodárskej súťaže vo vyššie uvedených oblastiach a tak ako je uvedené vyššie, nebolo potrebné presne definovať tovarové ani priestorové relevantné trhy vzťahujúce sa na vyššie uvedené činnosti účastníkov koncentrácie.

VII.	Záver

94.	Vychádzajúc z uvedeného, najmä zo skutočnosti, že účastníci koncentrácie boli pred predmetnou koncentráciou a budú aj po jej uskutočnení vystavení podstatnej súťaži a vzhľadom na svoju ekonomickú silu sa nebudú môcť správať nezávisle, úrad dospel k záveru, že predmetná koncentrácia nevytvára alebo neposilňuje dominantné postavenie účastníkov predmetnej koncentrácie na relevantných trhoch vo vyššie uvedených oblastiach, ktorého dôsledkom sú významné prekážky efektívnej hospodárskej súťaže na týchto trhoch.

95.	Vzhľadom na uvedené úrad rozhodol podľa § 12. ods. 1 zákona.

96.	Podľa § 12 ods. 8 zákona, rozhodnutie podľa § 12 ods. 1 až 3 zákona sa vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie.

97.	Podľa § 33 zákona úrad listom číslo 3858/PMÚ SR/2010 zo dňa 10. 11. 2010 podal účastníkovi konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie a taktiež aby vyznačil predmet jeho obchodného tajomstva.

98.	Účastník konania sa k predmetnej výzve vyjadril listom zaevidovaným úradom pod číslom 3891/2010 dňa 12.11. 2010 a vo svojom vyjadrení vymedzil predmet jeho obchodného tajomstva.

99.	S výnimkou vyššie uvedených pripomienok týkajúcich sa vymedzenia obchodného tajomstva, z vyjadrenia účastníka konania vyplýva, že k podkladom rozhodnutia, k spôsobu jeho zistenia a k záverom uvedeným vo výzve úradu nemá žiadne pripomienky, a že súhlasí so zisteniami a závermi úradu.

100.	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Emília Babiaková
	riaditeľka odboru koncentrácií

Rozhodnutie sa doručuje:

JUDr.  Peter Bak
advokát
BBH advokátska kancelária, s.r.o.
Gorkého 3
811 01 Bratislava